text: Имидж Едвъртайзинг - Природо-математическата гимназия "Акад. Никола Обрешков" отвъд държавните образователни изисквания
  Впечатляващи резултати показаха всичките 156 зрелостници на гимназията
  С безспорните резултати на възпитаниците си Природо-математическата гимназия "Акад. Никола Обрешков" - Бургас е известна не само в страната, на Балканите, но и по целия свят. Доказателство за таланта на младите бургаски математици и техните учители е фактът, че именно гимназията ще бъде домакин на една от най-престижните международни математически олимпиади за ученици на възраст от 13.5 до 15.5 години, която през 2013 г. за първи път ще стъпи в Европа. Това съобщи на пресконференция днес Станчо Славов, директор на ПМГ "Акад. Никола Обрешков".
  През тази учебна година бургаската математическа гимназия отпразнува 41 години от основаването си. През годините нейни възпитаници са били винаги на призови места в състезания от различен мащаб и в различни сфери. ПМГ – Бургас осигурява изключително качествено обучение не само по математика и други точни науки, но и по чужди езици и български. На матурите всяка година нейните зрелостници показват най-високи резултати в страната. Затова вече четвърта поредна година гимназията получава грамота от министъра на образованието, младежта и науката.
  Бургаската математическа гимназията осигурява "летящ старт" в живота на всички свои възпитаници. 98% от абитуриентите продължават обучението си в престижни ВУЗ-ове у нас и чужбина. През тази година 156 зрелостници ще напуснат училищните скамейки, а резултатите от предварителните изпити показват, че те вече са студенти. Всъщност, за голяма част от учениците бъдещето е известно още от 11 клас – класирали се на призови места по международни олимпиади, те практически са приети в най-престижните висши учебни заведения по света. Освен у нас, възпитаниците на ПМГ-Бургас предпочитат да продължат образованието си в САЩ, Великобритания, Канада и Германия, уточни Славов. Насочват се към авангардните в момента специалности, като компютърни науки, бизнес информатика, компютърна математика и други специалности, които им дават възможност да започнат работа със заплата – четирицифрено число, или да основат високодоходен собствен бизнес. В момента бивши ученици на гимназията работят и живеят в над 30 държави на петте континента.
  ПМГ"Акад. Никола Обрешков" е първата гимназия в страната, която преди 25 години се реши да извърши стратегическа стъпка – да обяви прием за деца в 5 клас и резултатите от това са впечатляващи. На националното външно оценяване по Български език и литература и по математика учениците от VII клас всяка година неизменно са на първо място в региона. Отличната комбинация от профилирано обучение по математика и други точни науки с чуждо езиковото обучение превръщат гимназията в хит сред ученици и родители, увеличават стремежа у децата към добро образование, което после ще им донесе успешна реализация. И през тази година най-малките ще премерят сили на 9 юни, с желание да се класират за най-елитното бургаско училище.
  С математическа терминология преподавателят Йовка Николова обясни блестящите успехи на учениците по международни и национални олимпиади - равностранен триъгълник от ученици, учители и родители. По международните форуми бургаските "отличници" премерват сили с националите на Русия и Китай – държави, които сформират отборите си като подбират таланти сред десетки хиляди, а в Китай и сред милиони талантливи деца от различни възрасти. И въпреки това бургаските ученици успяват да представят блестящо страната ни, неизменно да завоюват по няколко медала и призови места и да затвърдят реномето на ПМГ "Акад Никола Обрешвов" като едно от най-солидните училища в света.
  На различните международни форуми възпитаниците на ПМГ не само реализират себе си и показват своите възможности, те представят Бургас и страната ни. Участието на талантливите деца в национални и международни състезания е свързано със средства, които училището не може да осигури. Затова училищното настоятелство си поставя за цел да обедини усилията на обществото, за да продължат успехите на децата, каза Петьо Дончев, родител и член на настоятелството. Сред стремежите на настоятелството е и създаването на все повече допълнителни извънкласни форми на обучение, за които обаче сградата на гимназията вече е отесняла. През 2008 г. е одобрен проект за ново крило към сегашната сграда да гимназията, но кризата осуети изграждането му. Сега погледите на ръководството и училищното настоятелство се насочват към съседната сграда на Дома за деца лишени от родителски грижи "А.Коджакафалията". Сградата скоро ще бъде освободена и ръководството на гимназията ще проведе необходимите разговори за нейното приобщаване към ПМГ "Акад. Никола Обрешков"